钦定古今图书集成/历象汇编/乾象典/第004卷 > 易经 > 归妹卦
## 钦定古今图书集成/历象汇编/乾象典/第004卷 > 易经 > 归妹卦

《彖》曰：归妹，天地之大义也。天地不交，而万物不兴。归妹，人之终始也。

〈程传〉一阴一阳之谓道。阴阳交感，男女配合，天地之常理也。天地不交，则万物何从而生？女之归男，乃生生相续之道。男女交而后有生息，有生息而后其终不穷。前者有终，而后者有始，是人之终始也。